Стоян Михайловски
Бухал и светулка

chitanka.info

Измежду полските треви

блестеше в нощните тъми

една светулка лъчезарна…

(С това си качество, уви,

и тя е тъй злощастна

кат’ другите светители на нашата земица!)

Внезапно бухалът, врагът на всички светлини,

най-грозната, най-злостната и най-коварна птица,

подгони светлата мушица

и най-подир я улови…

— Какво ти сторих?… — Ти ми пречиш!

Умри! — Че как ти преча? — Светиш!…

След таз присъда кратичка и ясна

светулката угасна

и се във вечност пресели,

или с по-други речи —

в търбуха

на бухля!…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.